《题画》
明代·罗亨信

每怀冰壑翁，别后廿馀载。梦寐常见之，风标宛然在。

天涯得遗墨，令我发深慨。缣素盈数尺，山势连渤澥。

楼阁俯溪湾，林木起疏霭。飞瀑悬高崖，迥隔青天外。

岩谷绝嚣諠，地位诚爽闿。想当盘礡时，神情极冥会。

颇拟龙眠麟，超脱虎头恺。把玩重摩挲，宝之比琼瑰。

仙翁不可见，睹此面如对。思昔寓南交，朋簪总文彩。

惟翁管鲍俦，胶漆情不改。一朝忽分散，良晤那可再。

题诗纪交游，云树杳淮海。

作者简介：（1377—1457）广东东莞人，字用实，号乐素。永乐二年进士。授工科给事中。正统五年以右佥都御史巡抚宣府、大同，擢右副都御史。土木之变时，誓诸将死守宣府，人心始定。也先挟英宗至，不纳。据要冲孤城，外御强敌，内屏京师。景帝即位，进左副都御史，寻致仕归，卒于家。有《觉非集》。